“สศอ.” เผยดัชนี MPI ก.พ. ขยายตัว 2.75% รับส่งออก-คลายมาตรการคุมโควิด ลุ้นทั้งปีโต 4.5%  
“สศอ.” เผยดัชนีผลผลิตอุตสาหกรรม (MPI) ก.พ. ขยายตัว 2.75% รับส่งออก-คลายมาตรการคุมโควิด ลุ้นทั้งปีโต 3.5-4.5% และ GDP อุตสาหกรรมจะขยายตัว 2.2-3.2%
“สศอ.” เผยดัชนีผลผลิตอุตสาหกรรม (MPI) ก.พ. ขยายตัว 2.75% รับส่งออก-คลายมาตรการคุมโควิด ลุ้นทั้งปีโต 3.5-4.5% และ GDP อุตสาหกรรมจะขยายตัว 2.2-3.2%
30 มี.ค. 2565

นายทองชัย ชวลิตพิเชฐ ผู้อำนวยการสำนักงานเศรษฐกิจอุตสาหกรรม (สศอ.) เปิดเผยว่า ดัชนีผลผลิตอุตสาหกรรม (MPI) เดือน ก.พ. 65 อยู่ที่ระดับ 102.0 ขยายตัว 2.75% เมื่อเทียบกับช่วงเดียวกันของปีก่อน (YoY) โดยช่วงเดือนม.ค.-ก.พ. ขยายตัวเฉลี่ย 2.38%
สำหรับอัตราการใช้กำลังการผลิต (CapU) ในเดือนก.พ. อยู่ที่ 64.8% ลดลงจาก 65.69% ในเดือน ม.ค. 65 ขณะที่ในช่วง 2 เดือนแรกของปีนี้ มีอัตราเฉลี่ยอยู่ที่ 65.25%
สำหรับปัจจัยสำคัญ ได้แก่  คำสั่งซื้อจากต่างประเทศหรือการส่งออกยังขยายตัวดี โดยการส่งออกในภาพรวมเดือนก.พ. ขยายตัว 16.2% ขยายตัวต่อเนื่องเป็นเดือนที่ 12
นอกจากนี้ในภาพรวมผู้ประกอบการยังสามารถบริหารจัดการต้นทุนการผลิตได้ค่อนข้างดี สะท้อนได้จากดัชนีราคาผู้ผลิต (PPI) หมวดสินค้าอุตสาหกรรม เดือนก.พ. ขยายตัว 8.0% เท่ากันกับเดือนม.ค. ที่ผ่านมา แม้ว่าราคาสินค้าและบริการหลายรายการจะปรับตัวเพิ่มขึ้นค่อนข้างมาก
อีกทั้งการผ่อนคลายมาตรการควบคุมโควิดและการเปิดประเทศ ส่งผลดีต่อกิจกรรมทางเศรษฐกิจในประเทศ สะท้อนได้จากอุตสาหกรรมการกลั่นปิโตรเลียมยังคงขยายตัวต่อเนื่อง
ขณะที่สถานการณ์วิกฤตรัสเชีย-ยูเครนยังไม่ส่งผลกระทบต่อผู้ประกอบการในเดือนก.พ. เนื่องจากการสู้รบและมาตรการการคว่ำบาตรจากนานาชาติเกิดขึ้นในช่วงปลายเดือนก.พ.
ขณะที่ ปี 65 คาดว่าดัชนี MPI จะขยายตัว 3.5-4.5% และ GDP อุตสาหกรรมจะขยายตัว 2.2-3.2%